Fizetőssé teszik az ingyenesnek ígért, állami pénzből felújított strandokat
Fizetőssé teszik a felújított strandokat Fonyódon és Bélatelepen. A település tavaly és idén összesen 450 millió forintot nyert strand-felújításra. A polgármester korábban azt ígérte, hogy a felújítás után sem kell majd belépőt vásárolni. Az ATV Híradójának most azt mondta: a koronavírus-járvány miatt kénytelenek változtatni.
Idén összesen 67 balatoni strand kapott állami támogatást. Fonyód is pályázott, így a helyi strandra 70 millió, a Bélatelepire pedig 37 millió forintot nyert.
Újabb fizetős strandok a Balatonon, pedig szabadstrandra pályáztak
A két nagy strandon kívül további négy plázs is kapott támogatást, így csaknem 168 millió forint jutott a fonyódi strandok fejlesztésére. A jelentős támogatás ellenére az eddig ingyenes két nagy strand mostantól fizetős lesz.
Hidvégi József, Fonyód polgármestere azt nyilatkozta a Híradónknak, hogy „legalább a fenntartási költségét, az odalátogatóknak ki kellene fizetni a strandoknak. A járványhelyzet a vírushelyzet miatti az adó bevételi forrása a az önkormányzatnak még jobban megerősített abban a gondolatban hogy ezeket a strandokat fizetőssé kell tennünk.”
A fonyódi strandon egy 300 négyzetméteres épületet újították fel, ott baba-mama szobát, gyermekfoglalkoztatót és beltéri játszóházat alakítottak ki. Épült egy új játszótér és felújították a vizesblokkot is. Hiába a sok befektetett pénz, sokaknak nem tetszik,hogy fizetősek lesznek az eddig ingyenesen használható strandok. Vannak, akik viszont azt mondják, a szolgáltatásért bizony fizetni kell.
„Nem örül az ember neki ha fizetni kell, akár a vendégnek, akár az üdülőtulajdonosnak, viszont a szolgáltatásokat nem lehet főleg ebben a gazdasági helyzetben ingyenesen igényelni igénybe venni" - mondja Barabás Ferenc helyi lakos.
Más vélemények is vannak, egy másik megszólaló szerint nagy felháborodás várható, viszont szükség van a kieső bevételek visszaszerzésére.
Az sem kizárt, hogy városnak végül vissza kell fizetnie a támogatást, ugyanis a pénzt a szabadstrandok fejlesztésére nyerték el.
A város honlapján egyébként jelenleg is elérhető a polgármester nyilatkozata, mely szerint „a szabadstrandjaink szabadstrandok is maradnak! Nem volt a pályázat feltétele, hogy bármelyik strandunk fizetős stranddá váljon".
16:46 Elképesztő ütemben terjed a koronavírus Romániában
16:35 Karácsony: Bogdán László csodálatos életének tragikus vége legyen óriási felkiáltójel